Document ID: 32006R1195

UREDBA SVETA (ES) št. 1195/2006
z dne 18. julija 2006
o spremembi Priloge IV k Uredbi (ES) št. 850/2004 Evropskega parlamenta in Sveta o obstojnih organskih onesnaževalih
(Besedilo velja za EGP)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 850/2004 (1), in zlasti členov 7(4)(a) in 14(3) Uredbe,
ob upoštevanju naslednjega:
(1)
Komisija je opravila študijo o izvajanju določb Uredbe (ES) št. 850/2004 v zvezi z ravnanjem z odpadki.
(2)
Predlagane mejne koncentracijske vrednosti iz Priloge IV k Uredbi (ES) št. 850/2004 se štejejo kot najustreznejše za zagotavljanje visoke ravni varovanja zdravja ljudi in varovanja okolja glede uničenja ali trajne pretvorbe obstojnih organskih onesnaževal.
(3)
Za toksafen, mešanico več kot 670 snovi, ni na voljo nobene dogovorjene in ustrezne analitične metodologije za določitev skupne koncentracije. Vendar zgoraj navedena študija ni ugotovila zalog v Evropski uniji, ki bi vsebovale toksafen ali bile kontaminirane z njim. Poleg tega je študija pokazala, da so koncentracije vseh ugotovljenih obstojnih organskih onesnaževalnih pesticidov v odpadkih v primerjavi s predlaganimi mejnimi koncentracijskimi vrednostmi ponavadi visoke. Zato lahko razpoložljive analitične metodologije za določitev toksafena zaenkrat veljajo kot dovolj ustrezne za namen te uredbe.
(4)
Mejna koncentracijska vrednost za PCDF/PCDD je ob uporabi faktorjev ekvivalence toksičnosti („TEF“) Svetovne zdravstvene organizacije iz leta 1998 izražena v koncentraciji toksičnih ekvivalentov („TEQ“). Razpoložljivi podatki o dioksinu podobnih PCB ne zadostujejo za vključitev teh sestavin v TEQ.
(5)
Heksaklorocikloheksan (HCH) je ime za tehnično mešanico različnih izomerov. Njihova popolna analiza bi predstavljala nesorazmeren napor. Toksikološko pomembni so samo alfa, beta in gama-HCH. Zato se mejna koncentracijska vrednost nanaša izključno nanje. Večina analitičnih standardnih mešanic za analize te vrste spojin, ki so na voljo na tržišču, je namenjena ugotavljanju teh izomerov.
(6)
Uredbo (ES) št. 850/2004 bi bilo zato treba ustrezno spremeniti.
(7)
Odbor iz člena 17(1) Uredbe (ES) št. 850/2004 po posvetovanju 25. januarja 2006 ni podal mnenja o ukrepih, določenih v tej uredbi Komisije, po postopku iz člena 17(2) navedene uredbe -
SPREJEL NASLEDNJO UREDBO:
Člen 1
Priloga IV k Uredbi (ES) št. 850/2004 se nadomesti z besedilom iz Priloge k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 18. julija 2006

Labels: 0
20